7. ข้อพิพาททางกฎหมาย

 7.1 เมื่อวันที่ 22 พฤศจิกายน 2550 บริษัทได้เป็นโจทก์ยื่นฟ้องร้อง บริษัท ยู.ที.เอ็น เคมีภัณฑ์ จำกัด (“บริษัทคู่กรณี”) ต่อศาลแขวงปทุมวัน โดยบริษัทคู่กรณีเป็นลูกค้าที่ได้ซื้อที่ดินประกอบกิจการโรงงานอุตสาหกรรมอยู่ในพื้นที่เขตส่งเสริมอุตสาหกรรมนวนคร จังหวัดปทุมธานี แต่เนื่องจากเมื่อประมาณต้นปี 2545 บริษัทคู่กรณีได้เริ่มผิดนัดค้างชำระค่าบริการสาธารณูปโภคต่างๆ กับบริษัท ในฐานะผู้ให้บริการ จนกระทั่งเมื่อวันที่ 15 สิงหาคม 2548 บริษัทคู่กรณีได้ตกลงทำหนังสือรับสภาพหนี้ในการชดใช้หนี้ค่าบริการ และได้มีการแก้ไขเพิ่มเติมบันทึกข้อตกลงดังกล่าว เกี่ยวกับการชำระหนี้เมื่อวันที่ 15 สิงหาคม 2548 ซึ่งสรุปได้ว่า บริษัทคู่กรณีเป็นหนี้ค่าบริการแก่บริษัทอยู่จำนวน 374,866.87 บาท โดยตกลงผ่อนชำระหนี้ไห้เสร็จสิ้นภายใน 2 ปี เริ่มตั้งแต่วันที่ 10 กันยายน 2548 ถึงวันที่ 10 สิงหาคม 2550 หากผิดนัดชำระหนี้งวดใดงวดหนึ่ง ยินยอมให้ถือว่าผิดนัดทั้งหมดทุกงวด

 อย่างไรก็ตาม หลังจากที่ได้มีการทำหนังสือรับสภาพหนี้และบันทึกข้อตกลงแก้ไขเพิ่มเติมแล้ว บริษัทคู่กรณีได้ผ่อนชำระหนี้จนถึงเดือน พฤศจิกายน 2549 รวมเป็นเงิน 140,000 บาท เท่านั้น แล้วไม่ชำระอีกยังคงค้างชำระหนี้อยู่จำนวน 234,872 บาท ซึ่งบริษัทได้พยายามติดตามทวงถามแล้ว แต่บริษัทคู่กรณีก็ยังคงเพิกเฉยตลอดมา บริษัทจึงมีความจำเป็นที่จะต้องฟ้องร้องบริษัทคู่กรณี ให้ชำระหนี้ค้างชำระจำนวนดังกล่าวและดอกเบี้ยในอัตราร้อยละ 15 ต่อปี ของเงินต้นจำนวนดังกล่าว ตั้งแต่เดือน ธันวาคม 2549 คำนวณถึงวันฟ้องเป็นเวลา 12 เดือน เป็นเงินจำนวน 35,230.80 บาท รวมเป็นเงินทั้งสิ้นจำนวน 270,102.80 บาท พร้อมทั้งดอกเบี้ยของเงินต้นจำนวน 234,372 บาท นับแต่วันถัดจากวันฟ้องจนกว่าจะชำระเสร็จสิ้น โดยบริษัทคู่กรณีได้ยื่นคำให้การต่อสู้คดีในประเด็นเรื่องอำนาจฟ้อง ฟ้องเคลือบคลุมและสิทธิเรียกร้องอายุความ ปัจจุบันคดีอยู่ระหว่างการพิจารณาของศาลแขวงปทุมวัน

 

 7.2 เมื่อวันที่ 16 ตุลาคม 2550 หม่อมหลวงโสมสินเกษม อุ่นจิตติกุล อดีตพนักงานของบริษัท ได้เป็นโจทก์ยื่นฟ้องบริษัทเป็นจำเลยต่อศาลแรงงานกลาง เรียกร้องให้บริษัทรับผิดจ่ายเงินสินจ้าง แทนการบอกกล่าวล่วงหน้าจำนวน 90,081.20 บาท ค่าเสียหายจากการเลิกจ้างไม่เป็นธรรมจำนวน 3,000,000 บาท พร้อมดอกเบี้ยอัตราร้อยละ 7.5 ต่อปี นับแต่วันฟ้องจนกว่าจะชำระเสร็จ ค่าชดเชยจำนวน 614,190 บาท ค่าจ้างสำหรับวันหยุดพักผ่อนประจำปี 24,567.60 บาท และค่าจ้างค้างจ่ายเป็นเงิน 36,851.40 บาท พร้อมดอกเบี้ยอัตราร้อยละ 15 ต่อปี จากเงินต้นจำนวนดังกล่าวนับแต่วันเลิกจ้างจนกว่าจะชำระเสร็จ และเงินเพิ่มจากต้นเงินค่าจ้างค้างจ่าย ค่าทำงานในวันหยุด และค่าชดเชยตามฟ้อง ในอัตราร้อยละ 15 ทุก 7 วัน ของเงินต้นดังกล่าว นับแต่วันเลิกจ้างจนกว่าจะชำระเสร็จ ซึ่งบริษัทได้ยื่นคำให้การต่อสู้คดีสืบเนื่องจากบุคคลดังกล่าวได้เคยเป็นพนักงานของบริษัท ปฏิบัติงานในตำแหน่งผู้จัดการภูมิทัศน์และความสะอาด มีหน้าที่ดูแลด้านความสะอาด ความเป็นระเบียบเรียบร้อย และการรักษา ความปลอดภัย ภายในเขตส่งเสริมอุตสาหกรรม นวนคร จังหวัดปทุมธานี แต่โดยเหตุที่บุคคลดังกล่าวไม่สามารถปฏิบัติงานให้สำเร็จลุล่วงได้ตามนโยบาย และวัตถุประสงค์โดยรวมของบริษัท ผลการปฏิบัติงานไม่เป็นไปตามเป้าหมาย หรือกำหนดตามที่ผู้บังคับบัญชามอบหมาย ซึ่งจากข้อเท็จจริงดังกล่าว บริษัทในฐานะนายจ้างย่อมมีสิทธิโดยชอบธรรม ในการที่จะพิจารณาถึงความเหมาะสม ในการจ้างงานบุคคลดังกล่าวได้ ซึ่งเมื่อพิจารณาแล้ว บริษัทจึงได้มีหนังสือลงวันที่ 18 กรกฎาคม 2549 เลิกจ้างบุคคลดังกล่าวจากการเป็นพนักงาน พร้อมทั้งบริษัทได้จ่ายเงินชดเชยการเลิกจ้าง และสินจ้างแทนการบอกกล่าวล่วงหน้า ตลอดจนเงินต่างๆ ที่มีสิทธิได้รับตามกฎหมาย ให้แก่บุคคลดังกล่าวแล้ว ต่อมาหม่อมหลวงโสมสินเกษม อุ่นจิตติกุล ได้ถึงแก่กรรม โดยนางสาวชิดชีวัน แก้วกิตติณรงค์ ในฐานะทายาทได้ยื่นคำร้องขอเข้าเป็นคู่ความแทน ปัจจุบันคดีอยู่ระหว่างการพิจารณาของศาลแรงงานกลาง